b'\n_START_ARTICLE_\n\xc4\x8cing (provincija)\n_START_SECTION_\nGeografija\n_START_PARAGRAPH_\n\xc4\x8cing provincija ap\xc4\x97m\xc4\x97 teritorijas \xc5\xa0andondgo pusiasalyje, kurios \xc5\xa0iaur\xc4\x97s Kinijos lygumoje i\xc5\xa1siskiria savo kalnuotomis vietov\xc4\x97mis. Centrinis kalnas \xc4\x8dia yra Tai\xc5\xa1anas, vietos gyventoj\xc5\xb3 laikytas pasaulio centru. \xc4\xae \xc5\xa1iaur\xc4\x99 nuo \xc4\x8cing yra Jan provincija, o \xc4\xaf pietus\xc2\xa0\xe2\x80\x93 Siu provincija.\n_START_SECTION_\nPrie\xc5\xa1istor\xc4\x97\n_START_PARAGRAPH_\nSeniausia kult\xc5\xabra teritorijoje buvo Houli, kuri klest\xc4\x97jo VI t\xc5\xabkst. pr. m. e. Vietos gyventojai prijaukino kiaules ir \xc5\xa1unis, gyveno gyvenviet\xc4\x97se. V t\xc5\xabkst. pr. m. e. Beisin kult\xc5\xabroje prad\xc4\x97tos auginti soros, prasid\xc4\x97jo \xc5\xbeemdirbyst\xc4\x97._NEWLINE_4100\xe2\x80\x932600 m. pr. m. e. regione suklest\xc4\x97jo Davenkou kult\xc5\xabra, kuri egzistavo tuo pat metu, kaip Jang\xc5\xa1ao kult\xc5\xabra vakaruose. Jos gyventojai gamino i\xc5\xa1moningus turkio, nefrito ir dramblio kaulo dirbinius. Jie gamino ir tipi\xc5\xa1kus keramikos dirbinius gu. Kap\xc5\xb3 radiniai rodo, kad visuomen\xc4\x97s stratifikacija buvo toli pa\xc5\xbeengusi._NEWLINE_III t\xc5\xabkst. pr. m. e. viduryje regione paplito Long\xc5\xa1ano kult\xc5\xabra i\xc5\xa1 Vidurio lygumos. Tai rodo svetimos kult\xc5\xabros \xc4\xaftak\xc4\x85. Tuo metu \xc4\x8cing regionas buvo \xc4\xaftrauktas \xc4\xaf \xe2\x80\x9eVidurio valstyb\xc4\x97s\xe2\x80\x9c kult\xc5\xabrin\xc4\x99 orbit\xc4\x85. II t\xc5\xabkst. pr m. e. pirmoje pus\xc4\x97je \xc4\x8dia klest\xc4\x97jo Jue\xc5\xa1i kult\xc5\xabra. I\xc5\xa1 \xc5\xa1io laikotarpio \xc4\x8dia minimos tokios gentys kaip \xc5\xa1uangdziu (\xe7\x88\xbd\xe9\xb8\xa0 Shu\xc7\x8engj\xc4\xabu), dzidze (\xe5\xad\xa3\xe5\x88\x99 J\xc3\xacz\xc3\xa9) ir pangbolingai (\xe9\x80\x84\xe4\xbc\xaf\xe9\x99\xb5 P\xc3\xa1ngb\xc3\xb3l\xc3\xadng).\n_START_SECTION_\nValstybingumas\n_START_PARAGRAPH_\nVidurio lygumos gyventojai huasia (kin\xc5\xb3 prot\xc4\x97viai) \xc5\xa1io regiono gyventojus vadino apibendrinan\xc4\x8diu terminu dongji, laikydami juos barbarais. Nepaisant to, dongji regione buvo suk\xc5\xabr\xc4\x99 auk\xc5\xa1to lygio kult\xc5\xabr\xc4\x85, tur\xc4\x97jo savo valstybinius junginius. Svarbiausia j\xc5\xb3 valstyb\xc4\x97 \xc5\xa0andongo pusiasalyje buvo Pugu su sostine to paties pavadinimo mieste._NEWLINE_XI a. pr. m. e. D\xc5\xbeou dinastijos prad\xc5\xbeioje dongji gentys buvo sutramdytos ir visame regione buvo \xc4\xafkurta daug smulki\xc5\xb3 miest\xc5\xb3 valstybi\xc5\xb3, kurios tur\xc4\x97jo pl\xc4\x97toti kin\xc5\xb3 civilizacija dongji tarpe. Viena i\xc5\xa1 j\xc5\xb3 buvo \xc4\x8ci kunigaik\xc5\xa1tyst\xc4\x97, kuri ilgainiui \xc4\xafgijo vis didesn\xc4\x99 nepriklausomyb\xc4\x99 ir suvienijo visas regiono valstyb\xc4\x97les \xc4\xaf galing\xc4\x85 j\xc4\x97g\xc4\x85. \xc4\x8ci aktyviai kovojo su gretimomis valstyb\xc4\x97mis, tokiomis, kaip Jan \xc5\xa1iaur\xc4\x97je, D\xc5\xbeao \xc5\xa1iaur\xc4\x97s vakaruose, \xc4\x8cu pietuose._NEWLINE_221 m. pr. m. e. \xc4\x8cin u\xc5\xbe\xc4\x97m\xc4\x97 \xc4\x8ci karalyst\xc4\x99, ir ji buvo paskutin\xc4\x97 i\xc5\xa1 D\xc5\xbeou dinastijos valstybi\xc5\xb3, kuri\xc4\x85 \xc4\x8cin prijung\xc4\x97. Sulig jos u\xc5\xbe\xc4\x97mimu baig\xc4\x97si Kinijos vienijimas ir buvo \xc4\xafkurta Kinijos imperija.'